Ne pahuksen partiolaiset saivat eilen vahingossa huikeaa medianäkyvyyttä. Jamboree-leirin kondomit olivat jääneet Japanin tulliin.

Olen järkyttynyt. Mieleni pahoittanut. Puolesta loukkaantunut. Mitä ne oikein siellä leireillä puuhaavat? Onko nykyään partiossa seksisuoritusmerkkejä? Onko partiotaitokilpailujen aiheena porno? Mitä ne partion ikäkaudet oikein ovat? Siirrytäänkö sudenpennuista nykyään seksisamoajiksi ja vonkausvaeltajiksi?

Odottakaahan, korjaan kukkahattuani hieman.

Jos olisin itse partiossa, niin kyllä pitäisin tytöt ja pojat erillään toisistaan ainakin 25. ikävuoteen asti. Tai hetkinen. Entäs se helvetillinen homoseksi? Kyllä ne lapset täytyy pitää erillään toisistaan ihan jokainen yksilönä.

Parempi olisi, jos seksille alttiit ikäkaudet (eli alle 25-vuotiaat) pidetään kotona turvassa. Olen kuullut, että jotkut ovat harrastaneet seksiä jopa koulukavereittensa kanssa. Koulut on kiellettävä!

Siitäkin olen shokeerattu, että kondomeja ylipäätään tarvitaan. Lähtökohtaisestihan seksi tapahtuu vain avioliitossa, ja jokainen vauva on tervetullut. Eikä niitä tautejakaan tällä tavalla tule, kun kaikki harrastavat seksiä vain sen oikean ja lopullisen aviopuolison kanssa.

Hetkinen. Miksi muuten käytetään ilmaisua ”harrastaa seksiä”? Ovatko partiolaiset saaneet seksin kuulostamaan mukavalta vapaa-ajanviettotavalta? Ei juukeris sentään. ”Harrastaa”? Oikea ilmaisuhan olisi ”toteuttaa seksiä” tai ”tuottaa seksiä” tai ”uurastaa seksiä”.

Uurastaa seksiä. Siitä minä pidän.